ai4bharat/Pralekha huggingface dataset:
பஞ்சாயத்து ராஜ் அமைச்சகம்
கோவிட் 19 தொற்று காரணமாக ஏற்பட்டுள்ள சூழலில், நாட்டின் அனைத்து பகுதிகளிலும் உள்ளாட்சி நிர்வாகங்கள், பொதுமக்களுக்கு உதவி செய்யும் முயற்சிகளை தொடர்ந்து மேற்கொண்டு வருகின்றன
கோவிட் 19 பெருந்தொற்று பரவுவதைத் தடுக்க, நாடு முழுவதுமுள்ள, மாநில, மாவட்ட, பஞ்சாயத்து நிலையிலான உள்ளாட்சி நிர்வாகங்கள், தொடர்ந்து பல்வேறு முயற்சிகளை மேற்கொண்டு வருகின்றன. பொது முடக்க நிபந்தனைகள் மீறப்படாதிருக்கவும், சமூக விலகியிருத்தலுக்கான விதிமுறைகள் முறையாகக் கடைபிடிக்கப்படுவதையும் உறுதி செய்வதற்காக, மாநில அரசுகள், மாவட்ட நிர்வாகங்கள், கிராம பஞ்சாயத்துக்கள் ஆகியவற்றுடன் மத்திய அரசு, தொடர்ந்து, நெருக்கமான ஒருங்கிணைப்பை மேற்கொண்டு வருகிறது.
பல்வேறு முயற்சிகளில், பிறரும் பின்பற்றக்கூடிய சிறந்த நடைமுறைகள் பின்வருமாறு:
ஆந்திரப் பிரதேசம்
ஆந்திரப் பிரதேசத்தில் சிக்கியுள்ள மக்களுக்கு உதவுவதற்காக ஆந்திரப் பிரதேச அரசு, கட்டுப்பாட்டு அறை ஒன்றை ஏற்படுத்தியுள்ளது
அஸ்ஸாம்
கச்சார் மாவட்டத்தில் சில்சார் பிளாக்கின் தாராப்பூர் கிராமப் பஞ்சாயத்தில் 17 உறுப்பினர்கள் கொண்ட சுமார் 5 சுய உதவி குழுக்கள் முகக் கவசங்களைத் தயாரித்து வருகின்றன.
கேரளா
கோவிட் 19 தொற்று பரவ ஆரம்பித்த காலம் முதல் இதுவரை பிற நாடுகளிலிருந்தும், பிற மாநிலங்களிலிருந்தும், மாவட்டங்களுக்கு வந்தவர்கள் மற்றும் அவர்களுடன் தொடர்பில் இருந்தவர்கள்: தொடர்பிலிருந்தவர்களுடன் தொடர்பில் இருந்தவர்கள் ஆகியோரைக் கண்டறியும் பணியில், மாவட்ட ஆட்சித் தலைவர் அலுவலக வளாகங்களில், மாவட்ட மருத்துவ அலுவலகங்களில், 40 என்எஸ்எஸ் தன்னார்வலர்கள் சுழற்சிமுறையில் ஈடுபடுத்தப்பட்டுள்ளனர்.
தெலங்கானா
கோவிட் 19 நோயாளிகள் மற்றும் கோவிட் நோய் இருப்பதாக சந்தேகிக்கப்படுபவர்கள் ஆகியோரிடமிருந்து மாதிரிகளை சேகரிப்பது, கையாள்வது, அவற்றைக் கொண்டு செல்வது, அவர்களுக்கு மேற்கொள்ளப்படும் பரிசோதனையின்போது அல்லது சிகிச்சையளிக்கும் போது உருவாகும், உயிரி மருத்துவ கழிவுப்பொருட்களை கையாள்வது, எடுத்துச் செல்வது, அப்புறப்படுத்துவது என்பது தொடர்பான குறிப்பிட்ட விதிமுறைகள் வழிகாட்டுதல்கள் பின்பற்றப்பட வேண்டும் என்று தெலங்கானா மாநில மாசு கட்டுப்பாட்டு வாரியம், பொதுமக்கள், நகர்ப்புற உள்ளாட்சி அமைப்புகள், சுகாதார பாதுகாப்பு நிறுவனங்கள், பொதுவான உயிரி மருத்துவ கழிவு மேலாண்மை வசதி அமைப்புகள் ஆகியவற்றுக்கு அறிவுறுத்தியுள்ளது.
மிசோரம்
அரசால் கட்டணமின்றி வழங்கப்படும் பொதுவான ரேஷன் பொருட்கள் தவிர அரிசி, பருப்பு, உருளைக்கிழங்கு போன்ற அடிப்படை ஊட்டச்சத்து தேவைகளும் அனைவருக்கும் சமமாகக் கிடைக்கும் வகையில் பங்கிட்டு அளிக்கும் முறையை உள்ளாட்சி அமைப்புகள் பின்பற்றுவதில் முன்னணியில் உள்ளது.
(Visitor Counter : 158
சுகாதாரம் மற்றும் குடும்ப நலத்துறை அமைச்சகம்
4-வது இந்திய-அமெரிக்க சுகாதாரப் பேச்சுவார்த்தை 2021: நிறைவு விழாவில் மத்திய அமைச்சர் திரு மன்சுக் மாண்டவியா உரை
இந்தியா நடத்தும் 4-வது இந்திய-அமெரிக்க சுகாதாரப் பேச்சு வார்த்தையின் நிறைவு விழாவில் மத்திய சுகாதாரம் மற்றும் குடும்ப நல அமைச்சர் திரு மன்சுக் மாண்டவியா இன்று உரையாற்றினார்.
தொற்றுநோயியல் ஆராய்ச்சி மற்றும் கண்காணிப்பு, தடுப்பூசி வளர்ச்சி, சுகாதார அமைப்பு முறைகள் மற்றும் கொள்கைகள் உள்ளிட்டவற்றை வலுப்படுத்துவதில் உள்ள பிரச்சினைகளை எதிர்கொள்வது தொடர்பாக இரண்டு நாள் பேச்சுவார்த்தையில் விவாதிக்கப்பட்டது.
நிறைவு விழாவின் போது இரண்டு புரிந்துணர்வு ஒப்பந்தங்கள் கையெழுத்திடப்பட்டன. மருத்துவம் மற்றும் உயிரி மருத்துவ அறிவியல் துறையில் இந்தியாவின் சுகாதாரம் மற்றும் குடும்பநல அமைச்சகத்திற்கும் அமெரிக்காவின் சுகாதார மற்றும் மனித சேவைகள் துறைக்கும் இடையே ஓர் புரிந்துணர்வு ஒப்பந்தம் கையெழுத்தானது. உயர்தர ஆராய்ச்சிக்கான சர்வதேச மையம் தொடர்பான ஒத்துழைப்பை அளிப்பதற்காக இந்திய மருத்துவ ஆராய்ச்சிக் கவுன்சிலுக்கும், ஒவ்வாமை மற்றும் தொற்று நோய்களுக்கான தேசிய நிறுவனத்துக்கும் இடையே மற்றொரு புரிந்துணர்வு ஒப்பந்தம் கையெழுத்தானது.
நிகழ்ச்சியில் பேசிய அமைச்சர் திரு மன்சுக் மாண்டவியா, இரு நாடுகளிடையே ஆக்கபூர்வமான மற்றும் நேர்மறையான ஒத்துழைப்பு ஏற்படுவதன் வாயிலாக இரு தரப்புக்கு மட்டுமல்லாமல் உலகிற்கிற்கே அமைதி, இணக்கம் மற்றும் வளர்ச்சி ஏற்படும் என்று நம்பிக்கை தெரிவித்தார். கடந்த 2000-ஆம் ஆண்டில் பிரதமராக இருந்த மறைந்த திரு.அடல் பிகாரி வாஜ்பாய் தமது அமெரிக்கப் பயணத்தின் போது இந்தியா மற்றும் அமெரிக்கா இடையேயான உறவை ‘இயற்கையான கூட்டணி’ என்று குறிப்பிட்டதை நினைவுகூர்ந்த அமைச்சர், மருந்து மற்றும் மருத்துவத்துறையில் ஒத்துழைப்பு மற்றும் ஒருங்கிணைப்பை ஊக்கப்படுத்துவதற்கான இந்திய-அமெரிக்க சுகாதாரப் பேச்சுவார்த்தை உண்மையிலேயே போற்றத்தக்கது என்று பாராட்டினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1758966
------
(Visitor Counter : 184
நிதி அமைச்சகம்
கர்நாடகாவில் வருமானவரித்துறை சோதனை: ரூ.70 கோடி அளவுக்கு கணக்கில் காட்டப்படாத வருவாய் கண்டுபிடிப்பு
கர்நாடகாவில் சாலைகள் மற்றும் நீர்ப்பாசன திட்டங்களில் ஈடுபட்டுள்ள ஒரு முன்னணி நிறுவனத்துக்கு சொந்தமான இடங்களில் வருமானவரித்துறை கடந்த மாதம் 28ம் தேதி சோதனை நடத்தியது.
இதில் அந்த குழுமம் லாபத்தை மறைக்க, போலி ரசீதுகள் மூலம் பொருட்கள் வாங்கியதாகவும், துணை ஒப்பந்தகாரர்களுக்கு பணம் செலுத்தியதாகவும் கணக்கு காட்டியுள்ளது. இதற்கான ஆவணங்கள் பறிமுதல் செய்யப்பட்டன. இவற்றை ஆராய்ந்ததில், கணக்கில் காட்டப்படாத பணத்தை, குழுமத்தை சேர்ந்த நபர்களே பொருட்களை அனுப்பியதாக பணம் பெற்றுள்னர். துணை ஒப்பந்தகாரர்கள் என்ற பெயரில் உறவினர்களே கணக்கில் காட்டப்படாத பணத்தை பெற்றுள்ளனர்.
இந்த சோதனையில் ரூ.70 கோடிக்கும் மேற்பட்ட, கணக்கில் காட்டப்படாத வருவாய் கண்டுபிடிக்கப்பட்டுள்ளது. இது தொடர்பாக மேலும் விசாரணை நடக்கிறது.
------
(Visitor Counter : 127
சுகாதாரம் மற்றும் குடும்ப நலத்துறை அமைச்சகம்
கொரோனா தொற்று: 40 நாட்களுக்குப் பிறகு அன்றாட புதிய பாதிப்புகள் 1.96 லட்சமாகக் குறைவு
இந்தியாவில் கொரோனா தொற்றின் அன்றாட புதிய பாதிப்புகள் 40 நாட்களுக்குப் பிறகு இரண்டு லட்சத்திற்கு கீழ் குறைந்து, கடந்த 24 மணி நேரத்தில் 1,96,427 ஆக பதிவாகியுள்ளது.
கொவிட் தொற்றுக்கு இந்தியாவில் தற்போது சிகிச்சை பெறுவோரின் எண்ணிக்கையும் 25,86,782 ஆகக் குறைந்துள்ளது. கடந்த 24 மணி நேரத்தில் சிகிச்சை பெறுவோரின் எண்ணிக்கையில் 1,33,934 சரிந்துள்ளது. நாட்டில் இதுவரை ஏற்பட்ட மொத்த பாதிப்பில் தற்போது சிகிச்சை பெறுவோர் 9.60% ஆகும்.
12-வது நாளாக, அன்றாட புதிய பாதிப்புகளை விட, தினசரி குணமடைபவர்களின் எண்ணிக்கை அதிகரித்துள்ளது. கடந்த 24 மணி நேரத்தில் 3,26,850 பேர் குணமடைந்து வீடு திரும்பினர்.
இதன் மூலம் நம் நாட்டில் கொரோனா தொற்றிலிருந்து குணமடைந்தவர்களின் மொத்த எண்ணிக்கை 2,40,54,861 ஆக இன்று பதிவாகியுள்ளது. தொற்றிலிருந்து குணமடைபவர்களின் தேசிய வீதம் 89.26% ஆக உயர்ந்துள்ளது.
கடந்த 24 மணி நேரத்தில் 20,58,112 பரிசோதனைகளும், இதுவரை மொத்தம் 33,25,94,176 பரிசோதனைகளும் இந்தியாவில் மேற்கொள்ளப்பட்டுள்ளன. தினசரி தொற்று உறுதி வீதம் 9.54 சதவீதமாகக் குறைந்துள்ளது.
இன்று காலை 7 மணிக்குக் கிடைத்த முதற்கட்ட அறிக்கையின்படி இதுவரை மொத்தம் 28,41,151 முகாம்களில் 19,85,38,999 தடுப்பூசிகள் செலுத்தப்பட்டுள்ளன.
தடுப்பூசித் திட்டத்தின் மூன்றாம் கட்டத்தில் 18-44 வயதுப் பிரிவில் 12.82 லட்சம் பயனாளிகளுக்குக் கடந்த 24 மணி நேரத்தில் தடுப்பூசி போடப்பட்டது. கடந்த மே 1-ஆம் தேதி தொடங்கப்பட்ட மூன்றாவது கட்டத்தில், இதுவே மிக அதிக எண்ணிக்கையாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1721472
-----
(
இளைஞர் நலன் மற்றும் விளையாட்டு அமைச்சகம்
மத்திய அமைச்சர் திரு அனுராக் சிங் தாக்கூர் இளைஞர்20 மாநாட்டின் கருப்பொருட்கள், இலச்சினை அறிமுகப்படுத்தி இணையதளத்தை ஜனவரி 6-ம் தேதி அன்று தொடங்கி வைக்கிறார்
இளைஞர்20 மாநாடு நடத்தப்படுவது தொடர்பாக, மத்திய இளைஞர் நலன் மற்றும் விளையாட்டுத் துறை அமைச்சர் திரு அனுராக் சிங் தாக்கூர் மாநாட்டின் கருப்பொருட்கள், இலச்சினை அறிமுகப்படுத்தி இணையதளத்தை ஜனவரி 6-ம் தேதி அன்று புதுதில்லியில் தொடங்கி வைக்கிறார். முதல் முறையாக இந்தியா இளைஞர் 20 மாநாட்டை நடத்துவது குறிப்பிடத்தக்கது.
வரும் ஜனவரி 6-ம் தேதி நடைபெறும் நிகழ்வுகள் 2 அமர்வுகளாக நடைபெறுகிறது. முதல் அமர்வில், மத்திய இளைஞர் நலன் மற்றும் விளையாட்டுத் துறை அமைச்சர் திரு அனுராக் சிங் தாக்கூர் இளைஞர்20 மாநாட்டின் கருப்பொருட்கள், இலச்சினை அறிமுகப்படுத்தி இணையதளத்தை தொடங்கி வைக்கிறார். இரண்டாவது அமர்வில், இளம் சாதனையாளர்கள் பங்கு பெறும் குழு விவாத நிகழ்வு நடைபெறுகிறது. அந்த குழு விவாத நிகழ்வில், இளை சமுதாயத்தினரின் அறிவாற்றலை மேம்படுத்தி இந்தியாவை வல்லரசாக்குவது ஆக்குவது என்பது குறித்தும், குழுவில் இடம் பெற்றவர்களின் தனிப்பட்ட சாதனைகள் குறித்தும் விவாதிக்கப்படும்.
இளைஞர்20 அலுவல் குழுவில், உலகம் முழுவதிலும் இருந்து தலைமைப் பண்பு கொண்ட இளைஞர்கள் வரவழைக்கப்பட்டு, சிறந்த வருங்காலத்தை உருவாக்குவது தொடர்பான கருத்துகள் பரிமாறப்பட்டு, அதன் செயலாக்கத்திற்கான திட்டமிடுதல் நடவடிக்கைகள் மேற்கொள்ளப்படும்.
இந்தியாவின் இளைஞர்20 தலைமைத்துவம் மூலம் உலகளாவிய இளைஞர் தலைமைப் பண்பு மற்றும் பங்களிப்பு போன்றவற்றிற்கு முக்கியத்துவம் அளிக்கப்படும். அடுத்த 8 மாதங்களில், இளைஞர்20 மாநாட்டின் இறுதி வடிவத்தை உருவாக்குவதற்கு இந்தியாவின் பல்வேறு மாநிலங்களில் உள்ள பல்கலைக்கழகங்களில் இளைஞர்20 மாநாட்டின் கருப்பொருட்கள், தொடர்பாக பல்வேறு ஆலோசனைக் கூட்டங்கள் மற்றும் கருத்தரங்குகள் நடைபெறும்.
இந்தியாவைப் பொறுத்தமட்டில் ஜி-20 தலைமைத்துவம் என்பது சுதந்திர இந்தியாவின் அமிர்தகாலப் பெருவிழாவின் தொடக்கத்தையும், நம் நாடு சுதந்திரம் அடைந்து நூற்றாண்டு கொண்டாடும் அடுத்த 25 ஆண்டு காலகட்டத்தில் வலிமையான, வளமான, ஒட்டுமொத்த வளர்ச்சியடைந்த சமுதாயத்தை உருவாக்கும் நோக்கத்தை உள்ளடக்கியதாகும். குறிப்பாக பொதுமக்களின் பங்களிப்பை பயன்படுத்தி பிரச்சனைகளுக்குத் தீர்வு காணும் அடிப்படை தத்துவத்தை உள்ளடக்கிய முன்னேற்றத்தை நாம் நாடு அடைய வேண்டும் என்பதாகும். மேலும் ஒட்டுமொத்த உலகத்தையும் வசுதைவ குடும்பகமாக பாவித்து நன்மை ஏற்படுத்துவதற்கு பல்வேறு முக்கிய தீர்மானங்களை எடுக்க இந்தியா முனைப்புடன் செயல்பட்டு வருகிறது.
உள்துறை அமைச்சகம்
மத்திய நிதியமைச்சரின் கட்டமைப்பு சீர்திருத்த நடவடிக்கைகள் குறித்த அறிவிப்புக்கு உள்துறை அமைச்சர் பாராட்டு
மத்திய நிதியமைச்சர் திருமதி நிர்மலா சீதாராமன் இன்று  அறிவித்த பல்வேறு பொருளாதார கட்டமைப்புச் சீர்திருத்த நடவடிக்கைகள் குறித்து மத்திய உள்துறை அமைச்சர் திரு. அமித் ஷா பாராட்டு தெரிவித்தார். “இன்றைய வரலாற்று முக்கியத்துவம் வாய்ந்த முடிவுகளுக்காக பாரதப் பிரதமர் திரு. நரேந்திர மோடிக்கும், மத்திய நிதியமைச்சர் திருமதி நிர்மலா சீதாராமனுக்கும் நன்றி தெரிவித்துக் கொள்கிறேன்” என்றார்.
மேலும், “நிதியமைச்சரின் இந்த முடிவுகள் நமது பொருளாதாரத்துக்கும் சுயசார்பு பாரதத்தை உருவாக்குவதற்கான நமது முயற்சிகளுக்கும் பெரிய ஊக்கமளிக்கும். பிரதமர் திரு. மோடியின் “சீர்திருத்தம், செயல்பாடு, மாற்று” என்ற தாரக மந்திரம் இந்தியாவின் கடந்த ஆறாண்டு கால அபாரமான வளர்ச்சிக்கு மூல காரணமாகும்” என்றார்.
நிலக்கரி உற்பத்தியில் இந்தியா தற்சார்பு நிலையை அடைவதற்காக முன்னெப்போதும் இல்லாத வகையில் எடுத்து வரும் நடவடிக்கையை பிரதமர் எடுத்து வருவதாகப் பாராட்டிய திரு. அமித் ஷா, “நிலக்கரித் துறையில் கட்டுமான மேம்பாட்டுக்காக ரூ. 50,000 கோடியை ஒதுக்கியதும், நிலக்கரித் தொழிலைத் தனியார் வணிகமயமாகப் பயன்படுத்த அனுமதிப்பதும் வரவேற்கத் தக்க கொள்கை சீர்திருத்தமாகும். இதன் மூலம் பலர் போட்டியிட வாய்ப்பு ஏற்படும். வெளிப்படைத் தன்மையும் நிலவும்” என்றார்.
பாதுகாப்புத் தளவாட உற்பத்தியில் அந்நிய நேரடி முதலீட்டை 74 சதவீதமாக அதிகரிக்க வகை செய்தது, குறிப்பிட்ட ஆயுதங்கள், பாதுகாப்புத் தளங்களில் இறக்குமதிக்கு கால வரையறைப்படி தடை விதிப்பது ஆகியவை “இந்தியாவிலேயே உற்பத்தி செய்” என்ற கோட்பாட்டுக்கு ஊக்கமளிக்கும். நமது இறக்குமதியால் ஏற்படும் சுமையும் குறையும். ஒரு வலுவான, பாதுகாப்பான, வலிமைபடைத்த இந்தியாதான் மோடி அரசாங்கத்தின் முதன்மையான குறிக்கோள் ஆகும்” என்றார் உள்துறை அமைச்சர்.
விமானப் போக்குவரத்துத் துறைக்கு உத்வேகம் அளிப்பதற்காக எதிர்காலத்தில் பயன்தரக்கூடிய வகையிலான முடிவுகள் மேற்கொள்ளளப்பட்டதற்காக பிரதமரை திரு. ஷா பாராட்டினார். விமானம் பறப்பதற்கான வான்வெளிப் பகுதியில் விதிக்கப்பட்ட கட்டுப்பாடுகளைத் தளர்த்துவதன் மூலம் நமது விமானப் போக்குவரத்துத் துறை ஆண்டுக்குக் கூடுதலாக ரூ. 1000 கோடி பலன்பெறும். மேலும், பராமரிப்பு, பழுதுபார்ப்பு, இயக்கத்தின் மீதான வரி விதிப்பு சீரமைக்கப்பட்டுள்ளது. இது விமானங்களைப் பராமரித்து, பழுதுபார்த்து, இயக்குவதில் இந்தியாவை உலகத்துக்கே மையமாக்க உதவும் என்றும் அமித் ஷா கூறினார்.
விண்வெளி, கட்டுமானம் ஆகியவற்றை மேம்படுத்துவதற்குத் தனியார் ஈடுபடுவதை ஊக்குவிக்கும் முடிவை வரவேற்ற உள்துறை அமைச்சர், “சமூகக் கட்டமைப்பில் தனியார் ஈடுபடுவதற்கும், விண்வெளிப் பணிகளில் தனியார் ஈடுபடுவதை ஊக்குவிப்பதற்கும் இடைவெளி நிதியாக ரூ. 8,100 கோடியை ஒதுக்குவது போன்ற முடிவுகளுக்காக பிரதமர் திரு. மோடியைப் போற்றுகிறேன். அதன் மூலம் தனியாரும் இந்திய விண்வெளிப் பயணத்தில் சக பயணிகளாக இடம்பெறுவர்” என்றும் கூறினார்.
குடியரசுத் துணைத் தலைவர் செயலகம்
சமஸ்கிருதம் கற்பதற்கு புத்துயிரூட்ட மக்கள் இயக்கம் தொடங்கப்பட வேண்டுமென குடியரசு துணைத்தலைவர் வலியுறுத்தல்
சமஸ்கிருத மொழியை கற்பதற்கு புத்துயிரூட்ட, மக்கள் இயக்கம் தொடங்கப்படுவதுடன், இந்தியாவின் மிகவும் பழமையான செம்மொழி இலக்கியம் மற்றும் கலாச்சார பாரம்பரியத்தை மீள் உருவாக்கம் செய்ய, சம்பந்தப்பட்ட அனைத்துத் தரப்பினரும் பாடுபட வேண்டுமென, குடியரசு துணைத்தலைவர் திரு.எம்.வெங்கையா நாயுடு கேட்டுக் கொண்டுள்ளார். “அரசியல் சட்ட விதிமுறைகளாலோ அல்லது அரசாங்க உதவி அல்லது பாதுகாப்பு மூலம் மட்டும், ஒரு மொழியை பாதுகாத்துவிட முடியாது“ என்றும் அவர் கூறியுள்ளார்.
பெங்களூருவில் இன்று, கர்நாடக சமஸ்கிருத பல்கலைகழகத்தின் 9-வது பட்டமளிப்பு விழா மற்றும் பத்தாம் ஆண்டு விழாவில் உரையாற்றிய குடியரசு துணைத்தலைவர், குடும்பம் குடும்பமாக, சமுதாய அளவில் மற்றும் கல்வி நிறுவனங்களால் தான், அந்த மொழி உயிர்ப்புடன் திகழ்வதோடு, அதனை பரப்பவும் முடியும் என்றார். தொழில்நுட்பம் வேகமாக மாறி வருவதை சுட்டிக்காட்டிய அவர், சமஸ்கிருதம் உள்ளிட்ட நமது செம்மொழிழுகளைப் பாதுகாத்து, அதனை பரவச் செய்வதற்கு, தொழில்நுட்பம் ஏராளமான வாய்ப்புகளுக்கு வழிவகுத்துள்ளது என்றும் அவர் குறிப்பிட்டார். “பண்டைக்கால கையெழுத்துப் பிரதிகள், ஓலைச்சுவடிகள் மற்றும் கல்வெட்டுகளை டிஜிட்டல் மயமாக்கி, வேதம் ஓதுவதை பதிவு செய்வதோடு, பண்டைக்கால சமஸ்கிருத கட்டுரைகளின் அர்த்தம் மற்றும் முக்கியத்துவத்தை புத்தகங்களாக வெளியிடுவது தான், சமஸ்கிருத நூல்களில் குறிப்பிடப்பட்டுள்ள நமது கலாச்சாரத்தைப் பாதுகாப்பதற்கான வழிமுறையாகும்“ என்றும் அவர் குறிப்பிட்டார்.
சமஸ்கிருதம், நம் நாட்டின் அழிக்கமுடியாத பாரம்பரியம் என்று கூறிய குடியரசு துணைத்தலைவர், அது நமது அறிவாற்றல் மற்றும் இலக்கியப் பாரம்பரியத்தின் ஊற்றுக்கண் என்றார். “இந்தியாவின் ஆன்மாவை உணர்ந்துகொள்ள சமஸ்கிருதம் நமக்கு உதவுகிறது. ஒருவர், இந்திய உலகக் கண்ணோட்டத்தை அறிந்துகொள்ள, அவர் சமஸ்கிருதத்தை கற்பது அவசியம்“ என்றும் அவர் வலியுறுத்தினார். இந்தியக் கவிஞர்களின் இலக்கியத் தொன்மையை பாராட்டவும், நம் நாட்டின் நாகரீக செழுமை பற்றி ஆராய்ச்சி செய்யவும், அவர் சமஸ்கிருத மாணவராக இருக்க வேண்டும் எனவும் திரு.நாயுடு தெரிவித்தார்.
கர்நாடக மாநிலம், ஆதி சங்கரர், ஸ்ரீ ராமானுஜாச்சார்யா, ஸ்ரீ மத்வாச்சார்யா மற்றும் ஸ்ரீ பசவேஸ்கரா போன்ற மாபெரும் மகான்கள் மற்றும் சிந்தனையாளர்களின் பூமி என்று குறிப்பிட்ட திரு.நாயுடு, தனது பண்டைக்கால பொக்கிஷமான அறிவாற்றல் மற்றும் ஞானத்தைப் பாதுகாப்பதற்காகவும் அம்மாநிலத்திற்கு பாராட்டு தெரிவித்தார்.
இந்த விழாவில், தலைசிறந்த அறிஞர்களான ஆச்சார்யா பிரத்யும்னா, டாக்டர் வி.எஸ்.இந்திராம்மா மற்றும் வித்வான் உமாகாந்த பட் ஆகியோருக்கு கவுரவ டாக்டர் பட்டங்களையும், குடியரசு துணைத்தலைவர் வழங்கினார்.
குடியரசு துணைத்தலைவர் உரையை முழுமையாகப் படிக்க இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1840386
பிரதமர் அலுவலகம்
தலைமை நீதிபதியாக நீதிபதி ரஞ்சன் கோகோய் நியமனம்
குடியசுத் தலைவர் நீதிபதி ரஞ்சன் கோகோயை உச்ச நீதிமன்றத்தின் அடுத்த தலைமை நீதிபதியாக நியமித்துள்ளார். தற்போதுள்ள தலைமை நீதிபதி தீபக் மிஸ்ரா ஓய்வு பெறுவதை அடுத்து இவர் வரும் அக்டோபர் 3, 2018 அன்று பதவியேற்பார்.
நவம்பர் 18, 1954 அன்று பிரதமர் நீதிபதி கோகாய் 1978 ஆம் ஆண்டு தன்னை வழக்கறிஞராக பதிவு செய்து கொண்டார். குவஹாத்தி உயர் நீதிமன்றத்தில் அரசியலமைப்பு, வரிவிதிப்பு மற்றும் நிறுவன விஷயங்கள் குறித்த வழக்குகளை அவர் கையாண்டார். பிப்ரவரி 28, 2001 அன்று குவஹாத்தி உயர் நீதிமன்றத்தில் நிரந்தர நீதிபதியாக இவர் நியமிக்கப்பட்டார். செப்டம்பர் 9, 2010 அவர் பஞ்சாப் மற்றும் அரியானா உயர் நீதிமன்றத்திற்கு மாற்றப்பட்டார். பிப்ரவரி 12, 2011 அன்று பஞ்சாப் மற்றும் அரியானா உயர் நீதிமன்றத்திற்கு தலைமை நீதிபதியாக நியமிக்கப்பட்டார். ஏப்ரல் 23, 2012 அன்று உச்ச நீதிமன்ற தலைமை நீதிபதியாக நியமிக்கப்பட்டார்.
சிறப்பு சேவைகள் மற்றும் கட்டுரைகள்
ரூ 87.6 லட்சம் மதிப்புடைய 1.7 கிலோ தங்கம் சென்னை விமான நிலைய சுங்க அதிகாரிகளால் பறிமுதல்
விமானத்தில் தங்கம் கடத்தி வரப்படுவதாக கிடைத்த உளவுத் தகவலின் அடிப்படையில், துபாயில் இருந்து ஏர் இந்தியா எக்ஸ்பிரஸ் விமானம் ஐ எக்ஸ் 1644 மூலம் சென்னை வந்திறங்கிய ராமநாதபுரத்தை சேர்ந்த நவுஃபர், 28 மற்றும் அகமது இர்ஷாத் அலி, 31, காஞ்சிபுரத்தை சேர்ந்த நந்தகுமார், 23, சென்னையைச் சேர்ந்த முருகானந்தம் மோகன், 38, மற்றும் புதுக்கோட்டையைச் சேர்ந்த சதாம் உசேன், 25, ஆகியோர் சந்தேகத்தின் பேரில் வெளியே செல்லும் வழியில் சுங்க அதிகாரிகளால் இடைமறிக்கப்பட்டனர்.
அவர்களை சோதனை செய்த போது அவர்களது கைப்பையில் இருந்து 597 கிராம் எடையிலான 16 தங்கத்துண்டுகளும், அவர்களில் இரண்டு பேரிடம் இருந்து தங்கப்பசை கொண்ட இரண்டு பொட்டலங்களும் கைப்பற்றப்பட்டன. மேலும், காலணியில் இருந்தும், ஜீன்ஸ் கால் சட்டைப் பையில் இருந்தும் தங்கப்பசை கொண்ட பொட்டலங்கள் கைப்பற்றப்பட்டன. இந்த நான்கு பொட்டலங்களில் 701 கிராம் தங்கம் இருந்தது கண்டறியப்பட்டது.
இவர்களில் ஒருவரது உடலில் மறைத்து வைத்து எடுத்து வரப்பட்ட 398 கிராம் தங்கம் கொண்ட பொட்டலங்களும் கைப்பற்றப்பட்டன. மொத்தம் ரூ 87.62 லட்சம் மதிப்புடைய 1.7 கிலோ 24 கேரட் தங்கம் சென்னை விமான நிலைய சுங்க அதிகாரிகளால் சுங்கச் சட்டத்தின் கீழ் பறிமுதல் செய்யப்பட்டது.
இது குறித்து மேற்கொண்டு விசாரணை நடந்து வருகிறது என்று செய்திக் குறிப்பு ஒன்றில் சென்னை சர்வதேச விமான நிலைய சுங்க ஆணையர் தெரிவித்துள்ளார்.
சிறப்பு சேவைகள் மற்றும் கட்டுரைகள்
அண்ணாசாலை தலைமை அஞ்சலகத்தில் குறைதீர்வு முகாம்
வரும் 19.03.2021 அன்று காலை 10.00 மணியளவில் அண்ணாசாலை தலைமை அஞ்சலகத்தில் குறைதீர்வு முகாம் நடைபெற உள்ளது. அண்ணாசாலை தலைமை அஞ்சலகம், சென்னை 600 002 வாயிலாக தபால் சேவைகள் அதாவது மணியார்டர் / பதிவுத்தபால் / சேமிப்பு வங்கி முதலிய சேவைகளை பெற்று வரும் பயனாளிகள், சேவைகளில் ஏதேனும் குறைகள் இருப்பின் அவற்றை நேரிலோ, தபால் வாயிலாகவோ அல்லது மின்னஞ்சல்  வாயிலாகவோ 16.03.2021 அன்றோ அல்லது அதற்கு முன்பாகவோ தலைமை அஞ்சலக அதிகாரி, அண்ணாசாலை தலைமை அஞ்சலகம், சென்னை 600 002 அவர்களுக்கு ”குறைதீர்வு முகாம்” என்ற தலைப்பில் அனுப்பி வைக்குமாறு கேட்டுக் கொள்ளப்படுகிறார்கள். மேலும், 19.03.2021 அன்று காலை 10.00 மணியளவில் பயனாளிகள் குறை தீர்வு முகாமில் நேரில் வந்தும் கலந்து கொள்ளலாம் என்று அண்ணாசாலை தலைமை அஞ்சலக அதிகாரி திரு சு.குமார், வெளியிட்டுள்ள செய்திக் குறிப்பில் தெரிவித்துள்ளார்.
சிறப்பு சேவைகள் மற்றும் கட்டுரைகள்
1.14 கோடி ரூபாய் மதிப்பிலான 2.32 கிலோ தங்கம் சென்னை சுங்க துறை அதிகாரிகளால் கைப்பற்றப்பட்டது ஒருவர் கைது சென்னை
கடத்தல்காரர்கள் தங்கம் கடத்துவதற்கு புதிய முறையைக் கையாளுவதை, சென்னை சுங்கத்துறை அதிகாரிகள் கண்டுபிடித்திருக்கிறார்கள். துபாயிலிருந்து சர்வதேச விமானமாக வரும் விமானங்களில் தங்கத்தை மறைத்து வைத்து அதன் பிறகு அதே விமானம் இந்தியாவில் குவஹாத்தி போன்ற உள்நாட்டு நகரங்களுக்கு இடையே இயங்கும் விமானமாகப் பயணிக்கும் போது, அத்தகைய விமானத்தில் பயணிக்கும் பயணிகள் மூலமாக தங்கம் கடத்துவது, அதன் பின்னர் அதே விமானம் குவஹாத்தியில் இருந்து சென்னை மார்க்கத்தில் இயங்கும்போது அதை அங்கிருந்து பெற்றுக் கொள்வது என்ற விதத்தில் தங்கம் கடத்தப்படுவதை சுங்கத்துறை அதிகாரிகள் கண்டறிந்துள்ளனர்.
இண்டிகோ விமானம் 6E 66 விமானத்தில் துபாயிலிருந்து தங்கம் கடத்தப்படுவதாக வந்த தகவலின் அடிப்படையில், அந்த விமானத்தில் சிறப்பு சோதனைகள் மேற்கொள்ளப்பட்டன. சோதனையின்போது நீள் சதுர வடிவிலான, கனமான துண்டுகள், கருப்பு டேப் மூலம் ஒட்டப்பட்டு நூலால் கட்டப்பட்டு, உலோகத் துண்டுடன் இணைக்கப்பட்டு, விமான இருக்கை ஒன்றில், துளையுள்ள குழாய் பகுதியில் மறைத்து வைக்கப்பட்டிருந்தது கண்டுபிடிக்கப்பட்டது. இதை வெட்டித் திறந்து பார்த்தபோது 10 தோலா எடை கொண்ட வெளிநாட்டு குறியீடுகள் கொண்ட 1.16 கிலோ எடை கொண்ட 57.1 லட்சம் ரூபாய் மதிப்பிலான 10 தங்கக் கட்டிகள் கண்டெடுக்கப்பட்டன.
இந்த விமானம் அதன் பிறகு உள்நாட்டு போக்குவரத்து விமானமாக விமானம் 6ஈ 627 என்று குவஹாத்தி புறப்பட்டு சென்றது. அதன் பிறகு விமானம் 6ஈ623 என்ற விமானமாக குவஹாத்தியிலிருந்து சென்னை திரும்பியது. முன்பு தங்கம் கைப்பற்றப்பட்ட அதே இருக்கையில் பயணம் செய்த காஞ்சிபுரத்தைச் சேர்ந்த முகமது கான்  என்பவரிடம் விசாரணை நடத்தப்பட்டது. அவரது உடலை சோதனையிட்டபோது, அவரிடமிருந்து நீள்சதுர வடிவமுள்ள கனமான 5 துண்டுகள் அவரது சட்டைக்கு அடியில் அவரது இடுப்புடன் இணைக்கப்பட்டிருந்த ஒரு துணிப் பையில் மறைத்து வைக்கப்பட்டிருந்தது கண்டுபிடிக்கப்பட்டது.
இதை வெட்டித் திறந்து பார்த்தபோது ஒவ்வொன்றும் 10 தோலா கொண்ட வெளி நாட்டு குறியீடுகள் கொண்ட மொத்தம் 1.16 கிலோ எடைகொண்ட 57.1 லட்சம் ரூபாய் மதிப்பிலான 10 தங்கக்கட்டிகள் கைப்பற்றப்பட்டன. அவரிடம் விசாரணை நடத்தியபோது அவர் சென்னையில் இருந்து குவஹாத்திக்கு ஸ்பைஸ்ஜெட் விமானம் மூலமாக அதே நாளன்று பயணம் செய்ததாகவும், சென்னைக்கு இண்டிகோ விமானம் மூலம் அதே நாளன்று திரும்பியதாகவும் தெரிவித்தார். இந்த விமானத்திலேயே இரண்டு இருக்கைகளில் இருந்த தங்கப் பொருட்களை அவர் எடுக்க வேண்டும் என்றும் அவர் ஒரு இருக்கையில் இருந்த தங்கக் கட்டிகளை மட்டுமே எடுக்க முடிந்தது என்றும் தெரிவித்தார். இரண்டு வழக்குகளிலும் தமக்கு தொடர்பு இருப்பதை அவர் ஒப்புக் கொண்டார். கைது செய்யப்பட்டார்.
மொத்தம் 1.14 கோடி ரூபாய் மதிப்பிலான 2.32 கிலோ தங்கம் கைப்பற்றப்பட்டு சுங்க சட்டத்தின்படி பறிமுதல் செய்யப்பட்டது. ஒருவர் கைது செய்யப்பட்டார்.
மேலும் தொடர்ந்து விசாரணை நடைபெறுகிறது.
(Visitor Counter : 71
பிரதமர் அலுவலகம்
பிரதமர் திரு நரேந்திர மோடிக்கு பிரான்ஸ் அதிபர் தொலைபேசி மூலமான வாழ்த்து
பிரதமர் திரு.நரேந்திர மோடியின் தேர்தல் வெற்றிக்காக, பிரான்ஸ் அதிபர் மாண்புமிகு இமானுவேல் மேக்ரன் இன்று  தொலைபேசி மூலம் தொடர்பு கொண்டு வாழ்த்து தெரிவித்தார்.
இந்தியா-பிரான்ஸ் இடையேயான பாதுகாப்புத் துறை ஒத்துழைப்பை மேலும் வலுப்படுத்துவதற்கு ஒன்றிணைந்து பணியாற்ற இரு தலைவர்களும் உறுதிபூண்டனர். முக்கியமான பிரச்சனைகளில் இந்தியாவுக்கு வலுவான ஆதரவை அளித்த பிரான்சுக்கு பிரதமர் திரு. மோடி நன்றி தெரிவித்தார்.
ஜனநாயக உலகின் முன்னணித் தலைவர்களில் ஒருவர் பிரதமர் திரு. நரேந்திர மோடி என்று குறிப்பிட்ட அதிபர் திரு. மேக்ரன், பியாரிட்ஸ்சில் நடைபெறவுள்ள ஜி-7 உச்சி மாநாட்டில் பங்கேற்கவும், இருதரப்பு கூட்டத்தில் கலந்து கொள்ளவும் வரும் ஆகஸ்ட் மாதம் பிரான்சுக்குப் பயணம் மேற்கொள்ளவிருக்கும் பிரதமர் திரு. மோடிக்குத் தமது அழைப்பை மீண்டும் உறுதிப்படுத்தினார்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 96.82 கோடியை கடந்துள்ளது
நாட்டில் கடந்த 24 மணி நேரத்தில் 35,66,347 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 96.82 கோடியை  கடந்தது. 94,82,108 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 19,808 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,33,62,709 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.07 சதவீதமாக உள்ளது. 2020 மார்ச் மாதத்திற்குப்பின் இதுவே அதிகமான அளவு.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 109 நாட்களாக 50,000க்கும் கீழ் உள்ளது.
கடந்த 24 மணி நேரத்தில் 15,823 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் சிகிச்சை பெறுபவர்களின் எண்ணிக்கை 2,06,586; 215 நாட்களில் இது மிக குறைந்த எண்ணிக்கை. நாட்டில் மொத்தம் கொவிட் சிகச்சை பெறுபவர்களின் விகிதம் தற்போது 0.61 சதவீதமாக உள்ளது.
கடந்த 24 மணி நேரத்தில் 13,01,083 கொவிட் பரிசோதனைகள் செய்யப்பட்டன. இதுவரை மொத்தம் 58.76 கோடி கொவிட் பரிசோதனைகள்  செய்யப்பட்டுள்ளன.
வாராந்திர தொற்று உறுதி கடந்த 111 நாட்களாக 3 சதவீதத்திற்கும் கீழே நீடித்து, தற்போது 1.44 சதவீதமாகவும், தினசரி தொற்று உறுதி தற்போது விகிதம் 1.46 சதவீதமாகவும் பதிவாகியுள்ளது. இந்த எண்ணிக்கை தொடர்ந்து 128 நாட்களாக 5 சதவீதத்திற்கு கீழேயும் 45 நாட்களாக 3 சதவீதத்திற்குக் குறைவாகவும் உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1763784
பாதுகாப்பு அமைச்சகம்
கட்டுப்படுத்தக்கூடிய வான்வழி விநியோக அமைப்பின் விளக்கக்காட்சியை டிஆர்டிஓ நடத்தியது
500 கிலோ திறன் கொண்ட கட்டுப்படுத்தக்கூடிய வான்வழி விநியோக அமைப்பின் விளக்கக்காட்சியை ஆக்ராவை சேர்ந்த வான்வழி விநியோக ஆராய்ச்சி மற்றும் மேம்பாட்டு அமைப்பு , டிசம்பர் 18, 2021 அன்று நடத்தியது.
வான்வழி விநியோக ஆராய்ச்சி மற்றும் மேம்பாட்டு அமைப்பு என்பது பாதுகாப்பு ஆராய்ச்சி மற்றும் மேம்பாட்டு அமைப்பின்  ஆராய்ச்சி மற்றும் மேம்பாட்டு ஆய்வகமாகும்.
75-ம் ஆண்டு சுதந்திரத்தை நினைவுகூரும் வகையில் விடுதலையின் அமிர்த மகோத்ஸவத்தை கொண்டாடும் வகையில் ஏற்பாடு செய்யப்பட்ட தொடர் நடவடிக்கைகளின் ஒரு பகுதியாக இந்த விமான விளக்கக்காட்சி நடைபெற்றது.
ராம் ஏர் பாராசூட்டின் திறன்களைப் பயன்படுத்தி, முன்னரே தீர்மானிக்கப்பட்ட இடத்தில், 500 கிலோ வரையிலான பொருட்களை துல்லியமாக விநியோகிக்க CADS -500 பயன்படுத்தப்படுகிறது. ஜிபிஎஸ் குளோபல் பொசிஷனிங் அமைப்பை பயன்படுத்தி ஒருங்கிணைப்பு, உயரம் மற்றும் திசைகள் அறிதலை இது மேற்கொள்கிறது.
மின்னணு அலகுடன் கூடிய CADS , இயக்கக் கட்டுப்பாடுகள் மூலம் இலக்கின் இருப்பிடத்தை நோக்கி வே பாயிண்ட் வழிசெலுத்தலைப் பயன்படுத்தி தன்னியக்கமாக அதன் பயணத்தை வழிநடத்துகிறது.
5000 மீ உயரத்தில் இருந்து மல்புராவில் உள்ள டிராப் சோனில் கணினி செயல்திறன் நிரூபிக்கப்பட்டது. இந்த அமைப்பு ஏஎன்32 விமானத்தில் இருந்து பாரா-இறக்கம் செய்யப்பட்டு, பின்னர் தானியங்கி முறையில் முன்னரே தீர்மானிக்கப்பட்ட தரையிறங்கும் இடத்திற்குச் சென்றது. இந்திய ராணுவம் மற்றும் இந்திய விமானப்படையின் 11 பாரா வீரர்கள் CADS-500-ஐ வானில் துரத்திச் சென்று ஒரே நேரத்தில் தரையிறங்கினர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1783168